**Styrelsesvedtægt for forældrebestyrelser i kommunale dagtilbud i Brøndby Kommune**

**1. Indledning og formål**

Det følger af dagtilbudslovens § 16, at kommunalbestyrelsen efter indhentet udtalelse fra forældrebestyrelserne fastsætter vedtægter for styrelsen af de kommunale dagtilbud.

Denne vedtægt er gældende for styrelsen af alle kommunale dagtilbud i Brøndby Kommune. Styrelsesvedtægten. har bl.a. til formål at:

* Understøtte samarbejdet mellem dagtilbuddene og forældrebestyrelserne.
* Definere kompetencefordeling mellem forældrebestyrelsen og lederen af det enkelte dagtilbud, herunder ansvar og funktion.
* Fastlægge de formelle rammer for valg og konstituering af en forældrebestyrelse.

**2. Forældrebestyrelsens kompetence, ansvar og funktion**

Forældrene i alle dagtilbud har efter dagtilbudsloven ret til at få oprettet en forældrebestyrelse med et flertal af valgte forældre. Forældrebestyrelsen har nogle lovfastsatte minimumskompetencer, som danner de overordnede rammer for forældrebestyrelsernes arbejde. Det følger således af dagtilbudslovens § 15, at:

* Forældrebestyrelsen skal fastsætte principper for daginstitutionens eller dagplejens arbejde, for samarbejdet mellem dagtilbud og hjem og for anvendelsen af en budgetramme for daginstitutionen inden for de rammer og eventuelle prioriterede indsatser, som kommunalbestyrelsen har fastsat. Et princip er ikke en handlingsanvisning, men en ramme, der giver mulighed for forskellige handlinger.
* Forældrebestyrelsen i daginstitutioner og dagpleje skal inddrages i udarbejdelsen og evalueringen af og opfølgningen på den pædagogiske læreplan og i daginstitutionens arbejde med at skabe gode overgange fra hjem til dagtilbud, mellem dagtilbud og fra dagtilbud til skole og SFO.
* Forældrebestyrelsen i daginstitutioner kan beslutte at fravælge et sundt frokostmåltid.
* Forældrebestyrelsen varetager sine opgaver inden for de rammer og eventuelle prioriterede indsatser, som kommunalbestyrelsen har fastsat.
* Forældrebestyrelsen har indstillingsret og ret til at deltage ved ansættelsen af lederen i dagtilbuddet.
* Forældrebestyrelsen har indstillingsret ved ansættelsen af personale i dagtilbuddet.

I Brøndby Kommune skal forældrebestyrelsen konkret varetage følgende opgaver:

* Fastsættelse af de overordnede principper for samarbejdet mellem dagtilbud og hjem, f.eks. dagtilbud/hjem-samtaler, inddragelse af forældre i børns læring og forældreinvolvering.
* Ved deltagelse i ansættelse af leder deltager som udgangspunkt to af de forældrevalgte bestyrelsesmedlemmer i ansættelsesudvalget.
* Drøftelse af principper for personalesammensætningen jævnfør gældende aftaler.
* Drøftelse af principper for øvrige forhold af betydning for opgaveløsning og almen drift.
* Forældrebestyrelsen fastlægger, efter indstilling fra dagtilbuddets leder, overordnede principper for anvendelse af dagtilbuddets budget jævnfør den af Kommunalbestyrelsen fastsatte økonomiske ramme. Vedtagelse af dagtilbuddets pædagogiske læreplan kan have afledte økonomiske konsekvenser.
* Forældrebestyrelsen har mulighed for fravalg af et sundt frokostmåltid i daginstitutionen. Valget træffes hvert andet år – senest i maj måned i lige år, og beslutningen træder herefter i kraft den efterfølgende 1. januar i ulige år. Hvis der besluttes en ændring i daginstitutionens valg, skal dette meddeles forvaltningen senest den 30. juni i lige år.

Forældrebestyrelsen skal endvidere udøve sin virksomhed i overensstemmelse med de til en hver tid gældende rammer, der er fastsat af Kommunalbestyrelsen, gældende lovgivning, overenskomster, kommunens samarbejdsregler samt aftaler, der er indgået mellem Brøndby Kommune og de faglige organisationer.

Forældrebestyrelsen er altid underlagt gældende regler om tavshedspligt og inhabilitet, også efter udtrædelse af forældrebestyrelsen.

Forældrebestyrelsen arbejder for hele dagtilbuddet. Det er derfor vigtigt, at bestyrelsens medlemmer repræsenterer alle børn og hele dagtilbuddet. Forældrebestyrelsens drøftelser kvalificerer det samlede dagtilbuds arbejde og er med til at styrke det daglige forældresamarbejde. Forældrebestyrelsens opgave er at være med til at udvikle det fællesskab og den kultur, som binder børn, forældre og ansatte sammen i et fællesskab omkring dagtilbuddet.

**3. Dagtilbudslederens ansvar og funktion**

Den daglige ledelse varetages af dagtilbuddets leder – med ansvar over for forældrebestyrelsen og Kommunalbestyrelsen. Lederen har ansvaret for den økonomiske, administrative og pædagogiske ledelse af dagtilbuddet. Forældrebestyrelsen kan beslutte overordnede principper, men sagsbehandling og konkret udmøntning er lederens ledelsesret i samarbejde med det pædagogiske personale og efter gældende MED-aftaler.

Dagtilbudslederen har blandt andet følgende ansvar:

* At føre forældrebestyrelsens beslutninger ud i praksis
* Dagtilbuddets administrative og pædagogiske virke
* Den daglige drift af dagtilbuddet
* Den daglige personaleledelse
* Følge rammerne for den styrkede pædagogiske læreplan
* Løbende pædagogisk dokumentation og evaluering
* Lovligheden af forældrebestyrelsens beslutninger
* Sikring af, at samarbejdet med forvaltningen fungerer tilfredsstillende

**4. Bestyrelsens møder**

Forpersonen, dagtilbudslederen eller et flertal af bestyrelsens medlemmer indkalder til bestyrelsesmøder med mindst 7 dages varsel, med angivelse af dagsorden.

Lederen udarbejder i samarbejde med forpersonen dagsorden.

Forpersonen (i dennes fravær næstforpersonen) leder bestyrelsens møder med understøttelse af lederen.

Forpersonen og lederen kan invitere gæster med til udvalgte bestyrelsesmøder med konkret, specifik relevans.

Bestyrelsen afholder 4-6 ordinære bestyrelsesmøder, hvis samlede varighed ikke må overstige 16 timer i perioden 1/6 til 31/5. Tidspunktet for disse fastlægges på det konstituerende møde.

Bestyrelsen udøver sin virksomhed i møderne - dvs. at der kun kan træffes beslutninger og handles på bestyrelsens vegne i bestyrelsesmøder. Et enkelt eller flere bestyrelsesmedlemmer kan således ikke træffe beslutninger uden for bestyrelsesmøderne.

En ledelsesrepræsentant fra dagtilbuddet skal sikre, at bestyrelsens beslutninger noteres i et beslutningsreferat, der som minimum indeholder følgende:

* Mødetid og mødested
* Deltagere (fremmødte, afbud, udeblevne)
* Dagsordenspunkterne – gennemgang, drøftelse, orientering, beslutning
* Tidspunkt for næste møde

Referatet udarbejdes og fremsendes til bestyrelsens medlemmer inden 7 dage. Det er lederen og bestyrelsens forperson, der godkender referatet. Mindretalsudtalelser kan forlanges indført i referatet. Referatet lægges på Aula til alle dagtilbuddets forældre og medarbejdere.

Bestyrelsen er beslutningsdygtig, når mindst halvdelen af de forældrevalgte bestyrelsesmedlemmer og mindst 1 medarbejderrepræsentant er til stede.

Bestyrelsen beslutter på sit konstituerende møde, om suppleanter deltager i bestyrelsesmøder. En suppleant indtræder i bestyrelsen, hvis et medlem udtræder.

Alle medlemmer af bestyrelsen har stemmeret, dog kun ved personligt fremmøde. Alle beslutninger træffes ved simpelt stemmeflertal. Ved stemmelighed er forpersonens, i dennes fravær næstforpersonens, stemme afgørende. Det skal bemærkes, at der gælder særlige regler for eventuelt fravalg af et sundt frokostmåltid. Forældrebestyrelsen kan kun træffe beslutning om fravalg af frokostmåltidet, hvis et flertal af de forældrevalgte bestyrelsesmedlemmer stemmer for et fravalg. Hvis der er medlemmer, der enten ikke ønsker at stemme, stemmer blankt eller lignende, er det at regne for en stemme mod et fravalg. I daginstitutioner, som består af flere enheder[[1]](#footnote-1), kan et simpelt flertal af forældre med børn i den pågældende enhed beslutte at fravælge et sundt frokostmåltid efter § 16 a, stk. 1. Forældrene har én stemme for hvert barn, de har i enheden. Alle medlemmer af bestyrelsen har ret til at få forslag behandlet på bestyrelsesmødet. Forslag skal være forpersonen og ledelsen i hænde senest 10 dage før bestyrelsesmødet.

Forældre, der ønsker forslag behandlet på bestyrelsesmøderne, skal henvende sig til et bestyrelsesmedlem, som derefter forelægger forslaget for bestyrelsen.

Ekstraordinære bestyrelsesmøder kan indkaldes af forpersonen, lederen eller et flertal af bestyrelsens medlemmer. På ekstraordinære bestyrelsesmøder kan kun behandles det emne, der er årsag til mødets indkaldelse. Forpersonen skal så vidt muligt underrette samtlige bestyrelsesmedlemmer om mødets årsag. Ved indkaldelse til ekstraordinære møder suspenderes almindelig indkaldelsesfrist, dog skal forpersonen tilse, at alle medlemmer indkaldes.

Bestyrelsen kan uddelegere arbejdsopgaver til ad hoc udvalg.

**5. Valg til forældrebestyrelsen og forældrebestyrelsens sammensætning**

I det enkelte dagtilbud oprettes en forældrebestyrelse. Forældrebestyrelsen sammensættes på følgende måde:

* Antallet af forældre i bestyrelsen afhænger af dagtilbuddets størrelse, men der skal altid være et ulige antal forældre.

I dagtilbud med 0-120 børneenheder: 5 forældrevalgte medlemmer og 2 suppleanter.

I dagtilbud med over 120 børneenheder: 7 forældrevalgte medlemmer og 2 suppleanter.

Såfremt der ikke kan findes medlemmer nok, vælges det størst mulige ulige antal forældrerepræsentanter.

De valgte repræsentanter bør udtrykke såvel egne som forældregruppens synspunkter.

* Antallet af medarbejdere i bestyrelsen afhænger af dagtilbuddets størrelse, men der skal altid være et lige antal medarbejdere.

I dagtilbud med 0-120 børneenheder: 2 medarbejdermedlemmer og 1 suppleant.

I dagtilbud med over 120 børneenheder: 4 medarbejdermedlemmer og 1-2 suppleanter.

Medarbejderrepræsentanterne vælges af og blandt det fastansatte personale inden udgangen af maj måned. Souschefer kan ikke vælges, da de indgår i dagtilbuddets ledelse. Medarbejderrepræsentanter i dagplejen skal være fordelt ved en dagplejer og en dagplejepædagog. Medarbejderrepræsentanterne har stemmeret med mindre, der er tale om afstemning om eventuelt fravalg af et sundt frokostmåltid. Medarbejdersuppleanter deltager ikke i bestyrelsesmøderne, men indtræder kun i bestyrelsen, når en medarbejderrepræsentant træder ud af bestyrelsen.

De valgte repræsentanter bør udtrykke såvel egen som personalegruppens synspunkter.

* Hvis dagtilbuddet har flere enheder (fysiske adskilte matrikler), har hver enhed ret til at være repræsenteret med en forælder i forældrebestyrelsen.
* Grupper for børn med særlige behov bør så vidt muligt repræsenteres i bestyrelsen.
* Dagtilbudslederen deltager i alle bestyrelsesmøder og kan ikke vælges som medarbejderrepræsentant. Ved lederens fravær indtræder dagtilbuddets souschef eller afdelingsleder. Dagtilbudslederen har ikke stemmeret i bestyrelsen.
* Suppleanter indtræder ved repræsentanternes udtræden af forældrebestyrelsen.

Den kommunale dagpleje betragtes som et dagtilbud på lige fod med de kommunale daginstitutioner.

Ved forældre forstås de personer, der på valgtidspunktet har del i forældremyndigheden over børn, der er indskrevet i dagtilbuddet. Derudover kan kommunen tillægge personer, der har den faktiske omsorg for barnet, valgret og valgbarhed som forældre. Når et barn stopper i dagtilbuddet, træder barnets forældre automatisk ud af forældrebestyrelsen, og en suppleant indtræder i vedkommendes sted.

Forældrene har ret til at etablere forældrebestyrelser på tværs af kommunale dagtilbud, der drives efter dagtilbudslovens § 19, stk. 2 og 3, hvis de enkelte bestyrelser beslutter det. Der kan således både laves fællesbestyrelser på tværs af kommunale daginstitutioner og på tværs af daginstitutioner og dagpleje. Uanset, om den fælles forældrebestyrelse bliver etableret på tværs af daginstitutioner eller på tværs af daginstitutioner og dagpleje, er det et krav, at der er et flertal herfor i de enkelte forældrebestyrelser. Såfremt der er etableret en fælles forældrebestyrelse på tværs af dagpleje og daginstitutioner, er det endvidere et krav, at beslutninger, der alene har betydning for dagplejen, træffes af de medlemmer, der repræsenterer dagplejen, ligesom beslutninger, der alene har betydning for daginstitutionen, træffes af de medlemmer, der repræsenterer daginstitutionen.

Hvis forældrebestyrelsen ønsker det, kan forældrebestyrelsen anmode Kommunalbestyrelsen om at blive suppleret med andre medlemmer.

**6. Valgprocedure for valg af forældrerepræsentanter**

Forinden valget:

Lederen indkalder til forældremøde med valg af forældrebestyrelsen.

Samtidig med indkaldelsen opstilles en kandidatliste, hvor interesserede forældre kan tilmelde sig som kandidater. Kandidatlisten skal indeholde kandidatens navn, barnets navn samt hvilken stue barnet går på. Kandidater, som er forhindrede i at deltage på valgmødet, kan skriftligt til dagtilbuddets leder afgive fuldmagt til opstilling som kandidat senest 3 dage før forældremødet. Lederen påfører kandidatlisten de kandidater, som skriftligt har afleveret fuldmagt til opstilling.

Forældre kan også personligt melde sig som kandidater på valgmødet.

Lederen udfærdiger en liste, hvoraf de på valgtidspunktet stemmeberettigede forældre (vælgerlisten) fremgår.

Valget:

Lederen foranlediger, at der udpeges 2 stemmetællere - 1 ansat samt 1 forælder.

Forældrerepræsentanterne vælges ved almindeligt stemmeflertal i 1 valgrunde på forældremødet blandt de forældre, der er mødt op eller har afgivet skriftlig fuldmagt til opstilling som kandidat til forældrebestyrelsen. Her stemmes de nye medlemmer ind til de antal pladser, der er brug for i bestyrelsen.

Hver forældremyndighedsindehaver har én stemme, uanset hvor mange børn, de har i dagtilbuddet. Der kan ikke stemmes ved fuldmagt.

Skriftlig afstemning:

Skriftlig afstemning skal foretages, når én forælder ønsker dette, OG når der er flere kandidater til bestyrelsen, end der er pladser.

Ved skriftlig afstemning udleveres en stemmeseddel til hver forældremyndighedsindehaver.

Forældre afkrydses på vælgerlisten ved aflevering af stemmesedlen.

Stemmesedlerne tælles op af stemmetællerne.

Stemmesedlernes gyldighed afgøres af de 2 stemmetællere.

Såfremt to kandidater opnår lige mange stemmer, trækkes der lod om bestyrelsespladsen.

Kandidater, som ikke opnår bestyrelsesplads, indtræder som suppleanter efter stemmeflertal, såfremt der mangler suppleanter, og såfremt den enkelte kandidat giver tilsagn herom. Såfremt to suppleant-kandidater opnår lige mange stemmer, trækkes der lod om suppleantpladsen.

Udskiftes hele bestyrelsen ekstraordinært, træffer bestyrelsen i forbindelse med konstituering af bestyrelsen afgørelse om, hvilke forældrerepræsentanter der afgår efter henholdsvis 1 og 2 år.

**7. Valgperiode**

I Brøndby kommune afholdes der hvert år forældrebestyrelsesvalg i alle dagtilbud i maj måned.

Bestyrelsens medlemmer vælges for en 2-årig periode. Valget foretages første gang på den måde, at den ene halvdel af forældrebestyrelsen er valgt for 1 år og den anden halvdel for 2 år. På den måde udskiftes kun halvdelen af den siddende forældrebestyrelse ved hvert valg for at sikre kontinuitet i forældrebestyrelsen.

Suppleanter vælges for 1 år ad gangen.

**8. Konstituering**

Senest fire uger efter valget konstituerer forældrebestyrelsen sig med forperson og næstforperson. Medarbejderrepræsentanterne kan ikke indtage forpersons- og næstforpersonsposten. Næstforpersonen fungerer som forperson, når forpersonen ikke er til stede.

**9. Bestyrelsesmedlemmers fratrædelse**

Hvis et forældrevalgt bestyrelsesmedlems barn udmeldes i valgperioden, udtræder medlemmet af bestyrelsen, og en suppleant indkaldes.

Hvis forpersonen udtræder, indtræder næstforpersonen, eller der foretages ny konstituering på førstkommende møde.

Hvis en medarbejderrepræsentant ophører i dagtilbuddet i valgperioden, udgår medarbejderen samtidig af bestyrelsen, og suppleanten indtræder.

**10. Mistillidsvotum**

Forældrerepræsentanterne kan afsættes, hvis mindst 35 % af de stemmeberettigede forældre skriftligt fremsætter et mistillidsvotum, og 2/3 af de fremmødte, dog mindst 25 % af de stemmeberettigede, stemmer for.

**11. Indkaldelse til forældremøde**

Der afholdes i dagtilbuddet maksimalt 2 forældremøder årligt, hvis samlede varighed ikke må overstige 4timer. Dagtilbudslederen indkalder til forældremøder i samarbejde med forældrebestyrelsen.

For dagplejen gælder, at der afholdes 1-2 årlige forældremøder, hver af 2 timers varighed.

Forældremødet er dagtilbuddets besluttende forsamling. Hvert barn repræsenterer én stemme.

**12. Medarbejdernes udtaleret**

Med henvisning til gældende samarbejdsregler skal medarbejderne i dagtilbuddet have mulighed for at udtale sig om væsentlige beslutninger, inden afgørelse træffes i forældrebestyrelsen.

Det er lederens opgave at sørge for, at dette overholdes.

**13. Ændring af vedtægten**

Denne vedtægt er godkendt i Kommunalbestyrelsen den 13.12.2023 og kan kun ændres/ophæves af Kommunalbestyrelsen.

Den træder i kraft med forældrebestyrelsesvalgene i maj 2024.

1. En daginstitution med flere enheder er som hovedregel kendetegnet ved, at daginstitutionen har flere enheder, der er fysisk adskilt fra hinanden på en måde, så børn og personale ikke i det daglige kan bevæge sig fra en enhed til de andre enheder i daginstitutionen. Samtidigt er der et samarbejde i den enkelte fysisk afgrænsede enhed omkring den daglige opgavevaretagelse, der er afgrænset til den pågældende enheds børnegruppe og personalegruppe. [↑](#footnote-ref-1)